75/406/Euratom: Neuvoston päätös, tehty 26 päivänä kesäkuuta 1975, radioaktiivisesta jätteestä huolehtimisesta ja sen varastointia koskevan ohjelman hyväksymisestä



Virallinen lehti nro L 178 , 09/07/1975 s. 0028 - 0029

Suomenk. erityispainos Alue 15 Nide 1 s. 0225

Ruotsink. erityispainos Alue 15 Nide 1 s. 0225



NEUVOSTON PÄÄTÖS, tehty 26 päivänä kesäkuuta 1975, radioaktiivisesta jätteestä huolehtimisesta ja sen varastointia koskevan ohjelman hyväksymisestä (75/406/Euratom) EUROOPAN YHTEISÖJEN NEUVOSTO, joka ottaa huomioon Euroopan ydinenergiayhteisön perustamissopimuksen ja erityisesti sen 7 artiklan, ottaa huomioon komission ehdotuksen, jonka se on tehnyt kuultuaan tieteellis-teknistä komiteaa, ottaa huomioon edustajakokouksen lausunnon, ottaa huomioon talous- ja sosiaalikomitean lausunnon(1), sekä katsoo, että Euroopan yhteisöjen ympäristöalan toimintaohjelmassa, jonka Euroopan yhteisöjen neuvosto ja neuvostossa kokoontuneet jäsenvaltioiden hallitusten edustajat hyväksyivät 22 päivänä marraskuuta 1973 annetussa julkilausumassa(2), korostetaan yhteisön toimien tarpeellisuutta radioaktiivisesta jätteestä huolehtimisen ja sen varastoinnin alalla ja määrätään näiden toimien sisällöstä ja toteuttamisen yksityiskohtaisista säännöistä, ydinenergia tulee lähitulevaisuudessa olemaan perinteisten energialähteiden rinnalla yksi pääenergialähteistä ja sen erityisluonne edellyttää sen mahdollisten vaikutusten jatkuvaa valvontaa ja parempia toimia sekä tutkimuksia, ympäristön suojelun varmistamiseksi, ja ydinenergian kehitykseen liittyy väistämättä radioaktiivisen jätteen syntyminen ja sen vuoksi on tärkeää löytää tehokkaita ratkaisuja väestön ja ympäristön turvaamisen ja suojelemisen varmistamiseksi näistä jätteistä huolehtimiseen mahdollisesti liittyviltä vaaroilta, ON PÄÄTTÄNYT SEURAAVAA: 1 artikla Hyväksytään radioaktiivisesta jätteestä huolehtimista ja sen varastointia koskeva ympäristöalan ohjelma liitteessä esitetyn mukaisesti viideksi vuodeksi alkaen 1 päivästä tammikuuta 1975. 2 artikla Tämän ohjelman toteuttamiseen tarvittavien menositoumusten enimmäismääräksi vahvistetaan 19,16 miljoonaa laskentayksikköä ja henkilöstön enimmäismääräksi vahvistetaan neljä; laskentayksikkö sellaisena kuin se on määriteltynä Euroopan yhteisöjen yleisestä talousarviosta 25 päivänä huhtikuuta 1973 annetun varainhoitoasetuksen 10 artiklassa(3). 3 artikla Liitteessä määritelty ohjelma tarkistetaan toisen vuoden lopussa asianmukaisten menettelyjen mukaisesti. Tehty Luxemburgissa 26 päivänä kesäkuuta 1975. Neuvoston puolesta Puheenjohtaja J. KEATING (1) Dok. CES 617/75 (2) EYVL N:o C 112, 20.12.1973, s. 3 (3) EYVL N:o L 116, 1.5.1973, s. 1 LIITE RADIOAKTIIVISEN JÄTTEEN HOITAMISTA JA VARASTOINTIA KOSKEVA YMPÄRISTÖALAN OHJELMA (EPÄSUORA TOIMINTA) Tälle ohjelmalle myönnetään enintään 19,16 miljoonaa laskentayksikköä, ja sen työntekijöiden määräksi vahvistetaan neljä henkilöä. Ohjelman tarkoituksena on yhdessä kehittää ja parantaa ydinenergiateollisuudessa syntyvän radioaktiivisen jätteen hoitamista varmistamalla hoitamisen eri vaiheissa paras mahdollinen väestön- ja ympäristönsuojelu. Jotta komissio voi esittää tarvittavia ehdotuksia niin pian kuin mahdollista, ohjelman tarkoituksena on kehittää: A Työtä tiettyjen teknisten ongelmien ratkaisemiseksi, jotka aiheutuvat radioaktiivisen jätteen käsittelystä, varastoinnista ja loppusijoituksesta. Käsittely: - keskiaktiivinen kiinteä jäte: muovihartsilla päällystämisen tutkiminen; - korkea-aktiivinen kiinteä jäte: säteilytetyn polttoaineen suojakuoren dekontaminointi ja käsittely; - korkea-aktiivinen kiinteä jäte: fissiotuotteiden kalsinoidun jätteen immobilisointi metallimatriisiin; - plutoniumin saastuttama kiinteä jäte: polttomenetelmä; - korkea-aktiivisen jätteen immobilisointiin suunniteltujen eri aineiden ominaisuuksien tutkimus ja vertailu. Varastointi ja loppusijoitus: - kiinteytetyn radioaktiivisen jätteen varastointi keinotekoisiin rakenteisiin; - radioaktiivisen jätteen loppusijoitus sopiviin geologisiin muodostelmiin, muun muassa nykyään tutkittuihinmuodostelmiin; - kaasumaisen jätteen varastointi. Kehittyneen hoitamismallin tutkimus: - pitkäikäisen jätteen (aktinidit) erottaminen ja kierrätys. B Työtä yleisten (oikeudellisten, hallinnollisten ja taloudellisten) puitteiden määrittelemiseksi radioaktiivisen jätteen varastointi- ja loppusijoitustoimenpiteiden toteuttamisessa: - sellaisten radioaktiivisen jätteen hoitamisen aiheuttamien ongelmien kartoitus, joita ei ole voitu ratkaista nykyisten kansainvälisten oikeudellisten, hallinnollisten ja taloudellisten määräysten avulla, sekä ehdotuksia ongelmien ratkaisemiseksi; - niiden periaatteiden tutkiminen, joiden pitäisi olla radioaktiivisen jätteen hoitamisen perustana. A ja B kohdassa kuvatut työt toteutetaan pääasiallisesti sopimuksin.